**Ghidul solicitantului de informații de interes public**

Legea 544/2001 privind liberul acces la informațiile de interes public, cu completările și modificările ulterioare, oferă cetăţenilor posibilitatea de a solicita instituţiilor publice informaţii care privesc activităţile sau care rezultă din activităţile acestora, indiferent de suportul ori de forma sau modul lor de exprimare.

***Vă rugăm ca, înainte de a solicita o informaţie de interes public către D.J.E.P. Hunedoara, să vă asiguraţi că aceasta este deţinută de instituţia noastră. Fiecare autoritate publică are propria structură de informare publică, aşa că, dacă datele pe care le căutaţi se află în posesia altui organism public, ar trebui să vă adresaţi acestuia. În felul acesta economisiţi, în primul rând, TIMP!***

*Solicitările adresate instituției noastre în baza Legii 544/2001, cu modificările și completările ulterioare, sunt preluate și instrumentate conform prevederilor legii, de către Compartimentul economic, resurse umane, relații publice, aministrativ.*

* **Ce este o informaţie de interes public?**

Aşa cum este specificat în Legea nr. 544/2001, prin informaţie de interes public se înţelege orice informaţie care priveşte activităţile sau rezultă din activităţile unei autorităţi publice sau instituţii publice, indiferent de suportul ori de forma sau de modul de exprimare a informaţiei.

* **Ce informaţii de interes public poate oferi DJEP Hunedoara?**

Asigurarea accesului la informaţiile de interes public se face DIN OFICIU sau LA CERERE.

Informaţiile privind activitatea instituției pentru care nu trebuie să faceţi nici o solicitare sunt:

* Actele normative care reglementează organizarea şi funcţionarea Direcției Județene pentru Evidența Persoanelor Hunedoara;
* Structura organizatorică a instituției, atribuţiile, programul de funcţionare al instituţiei, programul de audienţe;
* Numele şi prenumele persoanelor din conducerea instituției;
* Numele şi prenumele persoanei/persoanelor responsabile cu difuzarea informaţiilor publice;
* Coordonatele de contact ale instituției: denumirea instituției, adresa sediului, numerele de telefon şi fax, adresa paginii de internet şi cea de e-mail;
* Sursele legale de venit ale instituției;
* Programe şi strategii proprii insttituției;
* [Lista cuprinzând documentele de interes public](https://asfromania.ro/uploads/articole/attachments/604f5d165c254512639758.pdf);
* [Lista cuprinzând categoriile de documente produse şi/sau gestionate](https://asfromania.ro/uploads/articole/attachments/604f5d161e970032779225.pdf), potrivit legii;
* Modalităţile de contestare a deciziei D.J.E.P. Hunedoara, în situaţia în care o persoană se consideră vătămată în privinţa dreptului de acces la informaţiile de interes public solicitate.

Aceste informaţii pot fi accesate pe pagina de internet a Direcției Județene pentru Evidența Persoanelor Hunedoara, [www.evidentahunedoara.ro](http://www.evidentahunedoara.ro) sau pot fi solicitate direct instituţiei.

**Vă atragem atenţia că, în spiritul Legii nr. 544/2001, nu puteţi invoca acest act normativ pentru a cere D.J.E.P. Hunedoara să facă pentru dumneavoastră cercetări, să analizeze date sau să creeze documente noi pentru a răspunde unei solicitări**.

* **Care sunt informaţiile exceptate de la liberul acces?**

Exceptarea acestor categorii de informaţii de la liberul acces se face din raţiuni de securitate naţională, pentru asigurarea siguranţei şi ordinii publice, pentru protecţia persoanelor, pentru a asigura o concurenţă loială etc.

Următoarele informaţii se exceptează de la accesul liber al cetăţenilor:

* informaţiile din domeniul apărării naţionale, siguranţei şi ordinii publice, dacă fac parte din categoriile informaţiilor clasificate, potrivit legii;
* informaţiile privind deliberările autorităţilor, precum şi cele care privesc interesele economice şi politice ale României, dacă fac parte din informaţiile clasificate, potrivit legii;
* informaţiile privind activităţile comerciale sau financiare, dacă publicitatea acestora aduce atingere dreptului de proprietate intelectuală sau industrială, precum și principiului concurenţei loiale, potrivit legii;
* informaţiile cu privire la datele personale, potrivit legii;
* informaţiile privind procedura în timpul anchetei penale sau disciplinare, dacă se periclitează rezultatul anchetei, se dezvăluie surse confidenţiale ori se pun în pericol viaţa, integritatea corporală, sănătatea unei persoane în urma anchetei desfăşurate sau în curs de desfăşurare.
* informaţiile privind procedurile judiciare, dacă publicitatea acestora aduce atingere asigurării unui proces echitabil ori interesului legitim al oricăreia dintre părţile implicate în proces;
* informaţiile a căror publicare prejudiciază măsurile de protecţie a tinerilor.
* **Cum se face o solicitare de informaţii de interes public?**

Pentru obţinerea altor informaţii de interes public decât cele comunicate din oficiu, aveţi următoarea posibilitate:

Vă puteţi adresa instituției prin depunere directă sau e-mail/fax ori transmire prin servicii poștale sau curierat.

* **Unde veţi face solicitarea de informaţii de interes public?**

Solicitarea poate fi:

* depusă direct la Registratura instituției;
* transmisă prin poştă, la adresa instituției din localitatea *Deva, Bulevardul Decebal, Bl. P, parter , cod poştal 330022,județul Hunedoara;*
* prin e-mail, la adresa: [dpcep@evidentahunedoara.ro](mailto:dpcep@evidentahunedoara.ro);
* prin fax la numărul de telefon 0254/232511.
* **Când şi cum primiţi răspunsul?**

Termenele prevăzute de lege pentru comunicarea în scris a unui răspuns sunt următoarele:

* **10 zile**, dacă informaţia de interes public solicitată de dumneavoastră a fost identificată în acest interval de timp;
* dacă informaţia solicitată necesită un timp mai îndelungat pentru a fi identificată, veţi fi anunţat de acest lucru în 10 zile, urmând ca răspunsul propriu-zis să vă fie transmis în **30 de zile**;
* **5 zile** pentru transmiterea refuzului de comunicare a informaţiei solicitate şi a motivării răspunsului.

Dacă doriţi, puteţi solicita primirea răspunsului şi prin e-mail. DJEP Hunedoara dispune de infrastructura informatică necesară şi vă va transmite datele solicitate prin intermediul poştei electronice, dacă ele sunt disponibile în format electronic.

În cazul în care, în urma răspunsului primit, dumneavoastră cereţi informaţii suplimentare, această solicitare va fi tratată ca o nouă petiţie, răspunsul fiind transmis în termenele menţionate mai sus.

* **Costuri**

Accesul la informaţiile de interes public este gratuit, în sensul că nu va trebui să plătiţi pentru serviciile de căutare şi identificare a informaţiei solicitate. În cazul în care dumneavoastră doriţi copii după anumite documente care conţin informaţii de interes public, va trebui să achitaţi contravaloarea serviciilor de copiere. Plata pentru aceste servicii se va face la casieria instituției, care are obligaţia să vă emită o chitanţă.

* **Reclamaţii**

Dacă nu aţi primit nici un răspuns la solicitarea înaintată instituției noastre sau dacă, prin răspunsul primit, consideraţi că aţi fost lezat în dreptul dumneavoastră privind accesul la informaţiile de interes public, puteţi adresa o reclamaţie administrativă, după modelul pe care îl găsiţi pe pagina de internet sau la registratura instituţiei.

Reclamaţia se înregistrează la Registratura D.J.E.P. Hunedoara în maxim 30 de zile de la luarea la cunoştinţă a refuzului instituţiei de a vă furniza informaţiile cerute. Tot răspuns negativ se consideră şi faptul că nu vi s-a răspuns în termenul legal stabilit.

Reclamaţia dumneavoastră va fi analizată și, în cazul în care se dovedeşte a fi întemeiată, veţi primi un răspuns în termen de 15 zile, în care vi se vor oferi informaţiile de interes public solicitate iniţial precum şi măsurile care au fost luate împotriva angajatului care s-a făcut vinovat de această situaţie.

* **Cum şi în ce caz vă puteţi adresa justiţiei?**

Dacă, în urma răspunsului primit la reclamaţia administrativă, consideraţi, în continuare, că dreptul de acces la informaţiile de interes public v-a fost încălcat, vă puteţi adresa justiţiei.

Plângerea se depune la secţia de contencios administrativ a tribunalului în a cărui rază teritorială se află domiciliul dumneavoastră sau în a cărui rază teritorială se află sediul instituției. Depunerea plângerii trebuie făcută în maxim 30 de zile de la expirarea termenului legal de primire a răspunsului la solicitarea dumneavoastră.

Instanţa poate obliga instituția să vă furnizeze informaţiile de interes public solicitate şi să plătească daune morale şi/sau patrimoniale.

Hotărârea tribunalului este supusă recursului, care se face la Curtea de Apel. Decizia Curţii rămâne definitivă şi irevocabilă.

Atât plângerea, cât şi apelul se judecă în instanță în procedură de urgenţă şi sunt scutite de taxă de timbru.

*)*

**LEGISLAȚIE**

[Legii nr. 544/2001 privind liberul acces la informaţiile de interes public](https://asfromania.ro/uploads/articole/attachments/604f5d15eb8fd045948766.pdf)- consolidată la data de 3 mai 2017.

[NORME METODOLOGICE din 7 februarie 2002 de aplicare a Legii nr. 544/2001 privind liberul acces la informaţiile de interes public](https://www.asfromania.ro/uploads/articole/attachments/632028a475a0c054613285.pdf) (forma sintetică la data de 12 septembrie 2022)